**Matti Antero Muukkonen** (s. 1982 Muurame) on suomalainen oikeustieteen tutkija, yliopistonlehtori ja dosentti. Hän on myös entinen nuoriso- ja opiskelijapoliitikko, entinen kunnanjohtaja ja ICT-kehittäjä. Koulutukseltaan hän on hallintotieteiden tohtori, oikeustieteiden tohtori sekä yhteiskuntatieteiden maisteri. Tullessaan marraskuussa 2008 valituksi Kyyjärven kunnanjohtajaksi hän oli 26-vuotiaana Suomen nuorin kunnanjohtaja.

Syyskuussa 2010 Muukkonen ilmoitti kesken valtuuston kokouksen jättävänsä Kyyjärven kunnanjohtajan tehtävät kunnanvaltuuston hylättyä kuntaliitoksen Kannonkosken ja Kivijärven kuntien sekä Saarijärven ja Viitasaaren kaupunkien kanssa. Marraskuussa 2011 hän tuli valituksi Suomenniemen kunnanjohtajaksi, jolloin hän oli juuri Puumalaan valitun Matias Hildenin jälkeen Suomen toiseksi nuorin kunnanjohtaja. Suomenniemen kunnanjohtajuuden päätyttyä kuntaliitokseen Muukkonen siirtyi Mikkelin Puhelin Oyj:n palvelukseen vuonna 2012 Vuonna 2014 Muukkonen aloitti Mikkelin ammattikorkeakoulussa sähköisen arkistoinnin ja digipalvelujen tutkimusjohtajana. Vuodesta 2021 lähtien hän on työskennellyt hallinto-oikeuden yliopistonlehtorina Itä-Suomen yliopistossa.

Ennen siirtymistään Kyyjärven kunnanjohtajaksi Muukkonen toimi Joensuun yliopiston oikeustieteiden laitoksella hallinto-oikeuden yliassistenttina ja teki yhdistymisvapauteen liittyvää väitöskirjatutkimusta. Tutkimuksissaan hän on erityisesti perehtynyt ylioppilaskuntien oikeudelliseen asemaan, yhdistyslainsäädäntöön ja kunnalliseen virantäyttöön. Muukkonen väitteli keväällä 2012 hallintotieteiden tohtoriksi Itä-Suomen yliopiston yhteiskuntatieteiden ja kauppatieteiden tiedekunnassa. Loppuvuodesta 2012 hän julkaisi myös kuntajakolakia koskevan teoksen.

Nuoriso- ja opiskelijapolitiikassa Muukkonen on toiminut muun muassa Kokoomuksen Nuorten Liiton varapuheenjohtajana (2004), Joensuun yliopiston ylioppilaskunnan hallituksen puheenjohtajana (2004) ja Varusmiesliiton varapuheenjohtajana sekä toiminnanjohtajana (2003). Ylioppilaskunnan hallituksen puheenjohtajuudesta Muukkonen erosi toukokuussa 2004 kesken kautensa.

Joulukuussa 2019 Muukkonen kertoi Twitterissä liittyneensä Liberaalipuolueeseen. Vuoden 2023 eduskuntavaaleissa hän on ehdolla Uudenmaan vaalipiirissä Liberaalipuolueen listalla.

Julkaisuja
----------

* *Yhdistymisvapaus ja yhdistysoikeuden järjestelmä.* Väitös, Itä-Suomen yliopisto 2012.
* *Kuntajakolaki käytännössä.* Books-on-Demand, 2012.
* *Tulevaisuuden esityslista : ajatuksia sosiaali-individualistisesta yhteiskunnasta*. Books-on-Demand 2012.

Lähteet
-------

1. ↑  Väitöstiedote: HTL, YTM Matti Muukkonen Itä-Suomen yliopisto.  Arkistoitu 4.3.2016. Viitattu 12.9.2013.
2. ↑  Ylönen, Jorma: Matti Muukkonen väitöksessään: Vuoden 2015 kuntalakiin jäi valuvikoja – laki pitäisi kirjoittaa kokonaan uusiksi lähtökohtana kunnan toiminta  23.8.2022. Kuntalehti. Viitattu 25.1.2023.
3. ↑  Matti Muukkonen *Itä-Suomen yliopisto*. Viitattu 18.12.2022.
4. ↑  Suomen nuorin kun­nan­joh­ta­ja Kyy­jär­vel­lä *Kaleva*.  13.11.2008. Viitattu 25.1.2023.
5. ↑  Muukkonen lähtee Kyyjärveltä  28.9.2010. Yle Keski-Suomi. Viitattu 12.9.2013.
6. ↑  Matti Muukkonen Suomenniemen kunnanjohtajaksi  8.11.2011. Yle Etelä-Karjala. Viitattu 6.2.2023.
7. ↑  Mikko Kontti: Suomenniemen kunnanjohtaja MPY:lle  5.12.2012. Länsi-Savo. Viitattu 12.9.2013. [vanhentunut linkki]
8. ↑  Matti Muukkonen siirtyi MPY:ltä Mamkiin. Länsi-Savo 21.2.2014 (Web Archive 2016). Viitattu 6.2.2023.
9. ↑  Matti Muukkosesta julkisoikeuden dosentti Lapin yliopistoon *Itä-Suomen yliopisto*.  22.12.2020. Viitattu 18.12.2022.
10. ↑  Kuntajakolaki käytännössä BoD. Viitattu 12.9.2013.
11. ↑
12. ↑  Pikkarainen, Aleksanteri: Ekonomisti Sanna Kurronen pyrkii eduskuntaan – Leikkausfanitus "meni vähän överiksi" *Uusi Suomi*.  25.1.2023. Viitattu 25.1.2023.
13. ↑  Vastaväittäjän lausunto Matti Muukkosen väitöskirjasta "yhdistymisvapaus ja yhdistysoikeuden järjestelmä"  1.4.2012. Finlex. Viitattu 12.9.2013.
14. ↑  Tulevaisuuden esityslista : ajatuksia sosiaali-individualistisesta yhteiskunnasta Finna.fi.  Arkistoitu 5.3.2016. Viitattu 12.9.2013.

Aiheesta muualla
----------------

* Matti Muukkosen kotisivut